L'article únic del Decret llei 22/2020, de 2 de juny, pel qual es determinen els òrgans competents per tramitar les sancions per incompliments de la normativa reguladora de l'estat d'alarma denunciats pels diferents cossos policials, atribueix l'exercici de la potestat sancionadora derivada d'aquests incompliments, inclosa la resolució dels recursos administratius que eventualment s'interposin, al conseller d'Interior, que la podrà delegar en qualssevol altres òrgans del Departament d'Interior.
Mitjançant la Resolució INT/1433/2020, de 18 de juny, de delegació de determinades facultats derivades de l'incompliment de la normativa reguladora de l'estat d'alarma, el conseller d'Interior va delegar en la persona que ocupi el lloc de cap del Gabinet de Seguretat de la Direcció General d'Administració de Seguretat, en les persones que ocupin els llocs de cap dels serveis d'administració de les regions policials de la Direcció General de la Policia, en la persona que ocupi el lloc de cap del Servei d'Assessorament Jurídic de la Direcció General de la Policia, en la persona que ocupi la Sub-direcció General de Seguretat Interior, en la persona que ocupi la Sub-direcció General de Coordinació de la Policia de Catalunya i en la persona que ocupi la Sub-direcció General d'Espectacles i Activitats, les facultats que estableix l'article únic del Decret llei 22/2020, de 2 de juny, pel qual es determinen els òrgans competents per tramitar les sancions per incompliments de la normativa reguladora de l'estat d'alarma denunciats pels diferents cossos policials, per imposar multes de fins a 6.000 euros i qualsevol de les sancions accessòries que puguin correspondre, d'acord amb la normativa aplicable, i per resoldre els recursos administratius que eventualment s'interposin contra aquestes resolucions.
Amb la finalitat d'agilitar la tramitació dels procediments sancionadors i garantir la màxima eficàcia i eficiència en l'exercici de les competències en aquesta matèria, es considera convenient delegar també les mateixes funcions relatives a les facultats sancionadores i per resoldre els recursos administratius que eventualment s'interposin contra aquestes resolucions en el sub-director general d'Administració i Serveis de la Direcció General de la Policia, per tal que aquest les pugui exercir en cas d'absència o vacant d'algun dels caps del servei d'administració de les diferents regions policials, que les tenen delegades.
L'article 8.1 de la Llei 26/2010, del 3 d'agost, de règim jurídic i procediment administratiu de les administracions públiques de Catalunya, estableix que els òrgans administratius poden delegar l'exercici de les competències que tenen atribuïdes en altres òrgans de la mateixa Administració pública, encara que no en depenguin jeràrquicament, o en els organismes i les entitats públiques vinculats o que en depenen.
L'article 9 de la Llei 40/2015, d'1 d'octubre, de règim jurídic del sector públic, conté una previsió similar.
Per tot el que s'ha exposat, en ús de les atribucions que tinc conferides,
—1 Delegar en la persona que ocupi la Sub-direcció General d'Administració i Serveis de la Direcció General de la Policia del Departament d'Interior les facultats que estableix l'article únic del Decret llei 22/2020, de 2 de juny, pel qual es determinen els òrgans competents per tramitar les sancions per incompliments de la normativa reguladora de l'estat d'alarma denunciats pels diferents cossos policials, per imposar multes de fins a 6.000 euros i qualsevol de les sancions accessòries que puguin correspondre, d'acord amb la normativa aplicable, i per resoldre els recursos administratius que eventualment s'interposin contra aquestes resolucions.
—2 Els actes dictats per delegació s'han d'ajustar al que estableix l'article 8.8 de la Llei 26/2010, del 3 d'agost, de règim jurídic i de procediment de les administracions públiques de Catalunya, i l'article 9 de la Llei 40/2015, d'1 d'octubre, de règim jurídic del sector públic.
—3 La delegació de facultats que estableix aquesta Resolució pot ser revocada en qualsevol moment, si bé de conformitat amb l'article 8.7 de la Llei 26/2010, del 3 d'agost, de règim jurídic i de procediment de les administracions públiques de Catalunya, el canvi de titular de l'òrgan delegant o de l'òrgan delegat no extingeix la delegació.
Aquesta Resolució produirà efectes l'endemà de la seva publicació al Diari Oficial de la Generalitat de Catalunya.
Barcelona, 17 de juliol de 2020